《次韵嵩师彥正留别》
宋代·郭印

两公清气入人肝，玉树森森逼我寒。
挥麈缤纷惊落屑，和诗来往疾跳丸。
兴馀不管牙签乱，坐久翻忧蜡炬残。
轻别莫言吾所讳，重逢应作老翁看。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。